Document ID: 32007D0114

KOMMISSIONENS AFGØRELSE
af 8. februar 2007
om ændring af afgørelse 2005/56/EF om oprettelse af Forvaltningsorganet for Undervisning, Audiovisuelle Medier og Kultur til forvaltning af Fællesskabets indsats inden for områderne undervisning, audiovisuelle medier og kultur i medfør af Rådets forordning (EF) nr. 58/2003
(EØS-relevant tekst)
(2007/114/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 58/2003 af 19. december 2002 om vedtægterne for de forvaltningsorganer, der skal forvalte opgaver i forbindelse med EF-programmer (1), særlig artikel 3, stk. 1, og
ud fra følgende betragtninger:
(1)
I henhold til artikel 4 i Kommissionens afgørelse 2005/56/EF (2) skal Forvaltningsorganet for Undervisning, Audiovisuelle Medier og Kultur (i det følgende benævnt »organet«) forvalte opgaver i forbindelse med EF-programmer inden for områderne undervisning, audiovisuelle medier og kultur.
(2)
Den 31. december 2006 udløb de fleste af de programmer, som organet er ansvarligt for. Programmerne vil blive erstattet af nye programmer, som kommer til at dække perioden fra den 1. januar 2007 til den 31. december 2013.
(3)
Den eksterne evaluering, som Kommissionen sørgede for i november 2006, jf. artikel 3, stk. 2, i afgørelse 2005/56/EF, har vist, at visse centrale dele af fællesskabsprogrammerne inden for områderne undervisning, audiovisuelle medier og kultur bedst forvaltes ved at anvende organet. Som en konklusion på evalueringen henstilles det derfor, at organets opgaver udvides til at omfatte forvaltning af de centrale dele af de nye programmer inden for områderne undervisning, audiovisuelle medier og kultur.
(4)
På baggrund af evalueringen bør organet ikke blot gøres ansvarligt for forvaltningen af de nye programmer, men også for forvaltningen af projekter, som hører under organets nuværende kompetenceområder, men som kan finansieres i medfør af andre bestemmelser eller med andre midler. Det drejer sig om projekter, som kan finansieres ved hjælp af Fællesskabets støtte til landene i det vestlige Balkan, midler fra Den Europæiske Udviklingsfond, visse instrumenter, som anvendes i forbindelse med den europæiske naboskabs- og partnerskabspolitik, instrumentet til finansiering af udviklingssamarbejde og visse aftaler, som Fællesskabet har indgået med tredjelande inden for områderne almen uddannelse, erhvervsuddannelse og ungdomsanliggender.
(5)
Endvidere ønsker Kommissionen at gøre organet ansvarligt for gennemførelse på europæisk plan af informationsnettet om uddannelse i Det Europæiske Fællesskab (»Eurydice«), som beskrevet i aktion 6.1. i den anden fase af Fællesskabets handlingsprogram for almen uddannelse »Socrates« og det tværgående program i handlingsprogrammet for livslang læring.
(6)
Endelig skal den periode, som organet oprettes for, ændres og tilpasses til de nye programmers varighed, således at der kan sikres en stabil og effektiv forvaltning af de nye programmer, som organet gøres ansvarligt for. Endvidere skal den periode, som organet oprettes for, omfatte en udfasningsperiode (»phasing out«) på to år i forhold til de nye programmers gennemførelsesperiode (2014-2015), således at organet kan afslutte de projekter, der udvælges i løbet af det sidste år i gennemførelsesperioden.
(7)
Det er derfor nødvendigt at ændre afgørelse 2005/56/EF.
(8)
Foranstaltningerne i denne afgørelse er i overensstemmelse med udtalelse fra Forvaltningsorganudvalget -
TRUFFET FØLGENDE AFGØRELSE:
Artikel 1
I afgørelse 2005/56/EF foretages følgende ændringer:
1)
Artikel 3, stk. 1, affattes således:
»1. Organet oprettes for en periode, der begynder den 1. januar 2005 og slutter den 31. december 2015.«
2)
Artikel 4, stk. 1, affattes således:
»1. Organet skal være ansvarligt for forvaltningen af visse dele af følgende EF-programmer:
1)
anden fase af Fællesskabets handlingsprogram for almen uddannelse, Socrates (2000-2006), godkendt ved Europa-Parlamentets og Rådets afgørelse nr. 253/2000/EF (3);
2)
anden fase af Fællesskabets handlingsprogram for erhvervsuddannelse, Leonardo da Vinci (2000-2006), godkendt ved Rådets afgørelse 1999/382/EF (4);
3)
EF-handlingsprogrammet for unge (2000-2006), godkendt ved Europa-Parlamentets og Rådets afgørelse nr. 1031/2000/EF (5);
4)
Kultur 2000-programmet (2000-2006), godkendt ved Europa-Parlamentets og Rådets afgørelse nr. 508/2000/EF (6);
5)
projekter inden for videregående uddannelser, som kan finansieres via bestemmelserne for bistand til partnerstater i Østeuropa og Centralasien (2000-2006), som omhandlet i Rådets forordning (EF, Euratom) nr. 99/2000 (7);
6)
projekter inden for videregående uddannelser, som kan finansieres via bestemmelserne for bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien (2000-2006), godkendt inden for rammerne af Rådets forordning (EF) nr. 2666/2000 (8);
7)
projekter, som kan finansieres via bestemmelserne i aftalen mellem Det Europæiske Fællesskab og Amerikas Forenede Stater om forlængelse af samarbejdsprogrammet inden for højere uddannelse og erhvervsuddannelse (2001-2005), godkendt ved Rådets afgørelse 2001/196/EF (9);
8)
projekter, som kan finansieres via bestemmelserne i aftalen mellem Det Europæiske Fællesskab og Canadas regering om forlængelse af samarbejdsprogrammet inden for højere uddannelse og erhvervsuddannelse (2001-2005), godkendt ved Rådets afgørelse 2001/197/EF (10);
9)
program til fremme af udvikling, distribution og markedsføring af europæiske audiovisuelle produktioner (Media Plus - Udvikling, distribution og markedsføring) (2001-2006), godkendt ved Rådets afgørelse 2000/821/EF (11);
10)
uddannelsesprogram for branchefolk inden for den europæiske audiovisuelle programindustri (Media-uddannelse) (2001-2006), godkendt ved Europa-Parlamentets og Rådets afgørelse nr. 163/2001/EF (12);
11)
flerårigt program for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa (eLearning-programmet) (2004-2006), godkendt ved Europa-Parlamentets og Rådets afgørelse nr. 2318/2003/EF (13);
12)
EF-handlingsprogram til fremme af aktivt medborgerskab i Europa (2004-2006), godkendt ved Rådets afgørelse 2004/100/EF (14);
13)
EF-handlingsprogram til fremme af organer, der er aktive på europæisk plan på ungdomsområdet (2004-2006), godkendt ved Europa-Parlamentets og Rådets afgørelse nr. 790/2004/EF (15);
14)
EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelses- og erhvervsuddannelsesområdet (2004-2006), godkendt ved Europa-Parlamentets og Rådets afgørelse nr. 791/2004/EF (16);
15)
EF-handlingsprogram til fremme af organer, der er aktive på europæisk plan på kulturområdet (2004-2006), godkendt ved Europa-Parlamentets og Rådets afgørelse nr. 792/2004/EF (17);
16)
projekter inden for højere uddannelse, som kan finansieres under den 9. Europæiske Udviklingsfond (2000-2007) (18);
17)
program, der skal øge kvaliteten af de videregående uddannelser og fremme den mellemfolkelige forståelse gennem samarbejde med tredjelande (Erasmus Mundus) (2004-2008), godkendt ved Europa-Parlamentets og Rådets afgørelse nr. 2317/2003/EF (19);
18)
projekter, som kan finansieres via bestemmelserne i aftalen mellem Det Europæiske Fællesskab og Amerikas Forenede Stater om forlængelse af samarbejdsprogrammet inden for højere uddannelse og erhvervsuddannelse (2006-2013), godkendt ved Rådets afgørelse 2006/910/EF (20);
19)
projekter, som kan finansieres via bestemmelserne i aftalen mellem Det Europæiske Fællesskab og Canadas regering om oprettelse af et samarbejdsprogram inden for højere uddannelse, erhvervsuddannelse og ungdomsanliggender (2006-2013), godkendt ved Rådets afgørelse 2006/964/EF (21);
20)
handlingsprogrammet for livslang læring (2007-2013), godkendt ved Europa-Parlamentets og Rådets afgørelse nr. 1720/2006/EF (22);
21)
Kultur-programmet (2007-2013), godkendt ved Europa-Parlamentets og Rådets afgørelse nr. 1855/2006/EF (23);
22)
programmet Borgernes Europa, som sigter mod at fremme aktivt medborgerskab i Europa (2007-2013), godkendt ved Europa-Parlamentets og Rådets afgørelse nr. 1904/2006/EF (24);
23)
programmet Aktive unge (2007-2013), godkendt ved Europa-Parlamentets og Rådets afgørelse nr. 1719/2006/EF (25);
24)
programmet for støtte til den europæiske av-sektor (Media 2007) (2007-2013), godkendt ved Europa-Parlamentets og Rådets afgørelse nr. 1718/2006/EF (26);
25)
projekter inden for højere uddannelse og ungdomsanliggender, som kan finansieres via bestemmelserne i instrumentet til førtiltrædelsesbistand (Ipa) (2007-2013), oprettet ved Rådets forordning (EF) nr. 1085/2006 (27);
26)
projekter inden for området videregående uddannelser, som kan finansieres via bestemmelserne for bistand til økonomisk samarbejde med udviklingslandene i Asien, godkendt i forbindelse med Rådets forordning (EØF) nr. 443/92 (28);
27)
projekter inden for området videregående uddannelser, som kan finansieres via bestemmelserne i det europæiske naboskabs- og partnerskabsinstrument, oprettet ved Europa-Parlamentets og Rådets forordning (EF) nr. 1638/2006 (29);
28)
projekter inden for området videregående uddannelser, som kan finansieres via bestemmelserne i finansiering af udviklingssamarbejdsinstrumentet, oprettet ved Europa-Parlamentets og Rådets forordning (EF) nr. 1905/2006 (30).
3)
I artikel 4, stk. 2, tilføjes følgende litra d):
»d)
gennemførelsen på europæisk plan af informationsnettet om uddannelse i Det Europæiske Fællesskab (»Eurydice«), der indsamler, analyserer og udsender informationer og producerer analyser og publikationer.«
4)
Artikel 6 affattes således:
»Artikel 6
Tilskud
Organet modtager, uden i øvrigt at foregribe andre indtægter, et driftstilskud, som er opført på De Europæiske Fællesskabers almindelige budget, og midler fra Den Europæiske Udviklingsfond. Tilskuddet og midlerne tages fra den finansielle bevilling for på de pågældende programmer, der er omtalt i artikel 4, stk. 1, og eventuelt fra andre fællesskabsprogrammer, hvis gennemførelse er overdraget til organet i medfør af artikel 4, stk. 3.«
Artikel 2
Denne afgørelse træder i kraft den 1. januar 2007.
Udfærdiget i Bruxelles, den 8. februar 2007.

Labels: 12
0
15